[pic] | KOMISIA EURÓPSKYCH SPOLOČENSTIEV | Brusel, 23.3.2007 KOM(2007) 130 v konečnom znení SPRÁVA KOMISIE RADE A EURÓPSKEMU PARLAMENTU Stav poľnohospodárstva v Európskej únii - Správa za rok 2005 {SEK(2007) 365} SPRÁVA KOMISIE RADE A EURÓPSKEMU PARLAMENTU Stav poľnohospodárstva v Európskej únii - Správa za rok 2005 ÚVOD 1. „Stav poľnohospodárstva v Európskej únii 2005 — správa za rok 2005“ bola dokončená v septembri 2006 a uverejňuje sa v súvislosti so Všeobecnou správou o činnosti Európskej únie. Hospodárska situácia a príjmy poľnohospodárskych PODNIKOV 2. V RÁMCI CELEJ EURÓPSKEJ ÚNIE POKLESLI PRÍJMY Z POľNOHOSPODÁRSTVA V ROKU 2005 O 6,3 % (6,6 % V PÔVODNÝCH čLENSKÝCH šTÁTOCH A 3,8 % V NOVÝCH čLENSKÝCH šTÁTOCH). HODNOTY SA POHYBOVALI V ROZMEDZÍ OD -19,3 % V PRÍPADE MAďARSKA DO +25,9 % V PRÍPADE LITVY. 3. Miera hospodárskeho rastu v EÚ podľa odhadov dosiahla v roku 2005 +1,5 %. Okrem významného globálneho prostredia medzi hlavné faktory tohto rastu patrí prispôsobivá makroekonomická politika, priaznivé finančné podmienky, vyššie zisky a nižší skutočný nominálny výmenný kurz. Euro dosiahlo voči doláru začiatkom roka rekordné hodnoty, ale koncom roka opäť kleslo na úroveň 1,17 USD. 4. Počas prvých deviatich mesiacov roka 2005 sa celková hodnota poľnohospodárskeho vývozu zo Spoločenstva značne zvýšila o 8 %, pričom sa v prípade jednotlivých poľnohospodárskych a potravinárskych výrobkov zaznamenali značné rozdiely. EÚ bola naďalej v pozícii čistého dovozcu poľnohospodárskych výrobkov, ale jej obchodná bilancia v oblasti poľnohospodárstva sa podstatne zlepšila v dôsledku väčšieho objemu vývozu. VÝVOJ POLITÍK A LEGISLATÍVNE INICIATÍVY V ROKU 2005 Reforma SPP - cukor 5. 22. júna 2005 Komisia prijala sériu návrhov na reformu odvetvia cukru v EÚ, úpravu spoločnej organizácie trhov v odvetví cukru, na zmenu a doplnenie nariadenia (ES) č. 1782/2003 a vytvorenie dočasnej schémy na reštrukturalizáciu odvetvia cukru v Európskom spoločenstve. Rada dospela 24. novembra 2005 k politickej dohode, ktorá bola vo veľkej miere založená na pôvodných návrhoch Komisie. 6. Zosúladením systému, ktorý zostal takmer 40 rokov vo svojej pôvodnej podobe, s reformou SPP z roku 2003/2004 reforma v oblasti cukru zvýši konkurencieschopnosť odvetvia, zlepší jeho trhovú orientáciu a dosiahne sa ňou udržateľná trhová rovnováha so zreteľom na medzinárodné záväzky EÚ. 7. Realizácia reformy bude pozostávať zo zavedenia 36 %-ného zníženia garantovanej ceny bieleho cukru, kompenzácie pre poľnohospodárov vo forme oddelených platieb popri jednotných platbách na poľnohospodársky podnik a schémy dobrovoľnej reštrukturalizácie, ktorá bude motivovať menej konkurencieschopné závody v EÚ, ktoré sa zaoberajú výrobou cukru, aby opustili tento sektor. Finančné perspektívy na roky 2007-2013 8. Európska rada 17. decembra 2005 rozhodla o stanovení výšky výdavkov v oblasti poľnohospodárstva na roky 2007-2013, ktoré schválil Európsky parlament, vo výške 293,1 miliardy EUR na priame príjmové platby a trhové opatrenia a vo výške 69,75 miliardy EUR na rozvoj vidieka (pri cenách za rok 2004). V rámci politickej dohody bola SPP označená za kľúčový prvok v rozsiahlom preskúmavaní, ktoré sa má uskutočniť v roku 2008/2009, vzťahujúcom sa na všetky aspekty výdavkov a zdrojov EÚ. Biopalivá 9. V druhej polovici roka 2005 v súvislosti s výzvou na obnovený politický signál v oblasti energetickej politiky EÚ vzhľadom na stúpajúce ceny ropy, vysoký stupeň energetickej závislosti nášho hospodárstva a medzinárodné záväzky súvisiace so zmenou klímy sa možnosť zvýšenia výroby biopalív stala zložitou, širokou a dynamickou otázkou. 10. 7. decembra 2005 Komisia prijala Akčný plán EÚ v oblasti biomasy, ktorého hlavným cieľom je viac než zdvojnásobiť používanie biomasy v EÚ do roku 2010 a pripraviť podmienky na rozsiahlejšie zvýšenie do roku 2020. Táto predbežná iniciatíva EÚ bude takisto základom pre Oznámenie o stratégii EÚ v oblasti biopalív, ktoré sa má prijať začiatkom roka 2006. Politika v oblasti kvality 11. Počas roka 2005 Komisia doplnila do zoznamu chránených označení pôvodu a chránených zemepisných označení 24 názvov; tento zoznam v súčasnosti tvorí 705 výrobkov. V prílohe sú uvedené aj štyri zmeny špecifikácií registrovaných CHOP/CHZO. Organické poľnohospodárstvo 12. 21. decembra 2005 Komisia prijala návrh nového nariadenia Rady o organickej výrobe (KOM/2005/671 v konečnom znení). Tento návrh nadväzuje na oznámenie (KOM/2004/415) o akčnom pláne Spoločenstva v oblasti organických potravín a poľnohospodárstva (EAP). Propagačné opatrenia 13. V roku 2005 Komisia schválila spolufinancovanie pre 25 nových propagačných programov uskutočňovaných mimo EÚ. Medzi hlavné cieľové štáty týchto programov patrí Japonsko, Rusko, USA a európske štáty, ktoré nie sú členmi EÚ. Medzi propagovanými výrobkami sú akostné vína, olivový olej, syry, mäsové výrobky, ovocie a zelenina. Väčšina programov trvá tri roky. Celkové spolufinancovanie týchto programov zo strany EÚ predstavuje 23,4 milióna EUR. 14. Pre vnútorný trh EÚ Komisia schválila celkovo 51 nových programov s celkovým rozpočtom vo výške 51,6 milióna EUR vo forme spolufinancovania zo strany Spoločenstva. Väčšina programov trvá tri roky. Medzi propagovanými výrobkami je ovocie a zelenina, organické výrobky, výrobky s CHOP alebo CHZO, kvety a rastliny, mliečne výrobky, olivový olej a čiastočne aj hovädzie mäso. V roku 2005 prijali propagačné programy aj nové členské štáty a bolo prijatých mnoho návrhov na spolufinancovanie. Zjednodušovanie právnych predpisov týkajúcich sa poľnohospodárstva 15. Zjednodušovanie bolo aj v roku 2005 dôležitým cieľom, keďže v súvislosti s lisabonskou agendou rastie politický význam lepšej právnej úpravy. 19. októbra 2005 bolo uverejnené Oznámenie Komisie o „zjednodušovaní a lepšej právnej úprave spoločnej poľnohospodárskej politiky“ (KOM(2005)509 v konečnom znení). Poukazuje najmä na rozvoj akčného plánu zjednodušovania počas roka 2006, vypracovanie nariadenia o „jednotnej organizácii spoločného trhu“, ktorým sa konečne zlúči 21 organizácií spoločného trhu do jedného regulačného rámca, a na konferenciu o zjednodušovaní, ktorá sa má konať na jeseň 2006. Štátna pomoc 16. Komisii bolo doručených 261 oznámení o navrhovaných opatreniach štátnej pomoci, ktoré majú byť poskytnuté v odvetví poľnohospodárstva a poľnohospodárskeho priemyslu. Komisia takisto začala preskúmavať 25 opatrení pomoci, ktoré neboli vopred oznámené podľa článku 88 ods. 3 zmluvy o ES. Pomoc v núdzi 17. Európska únia pokračovala v realizácii svojho programu pomoci v núdzi. V rámci tejto iniciatívy sa distribuujú (spracované alebo nespracované) poľnohospodárske výrobky z intervenčných zásob v Európskej únii združeniam, ktoré na mieste pracujú so sociálne odkázanými osobami, v členských štátoch. Najodľahlejšie regióny – reforma programov POSEI 18. Po podrobných diskusiách v priebehu roka 2005 členské štáty v rámci pracovnej skupiny týkajúcej sa najodľahlejších regiónov 2. decembra 2005 jednohlasne súhlasili s predložením návrhu nariadenia Rady, ktorý vypracovala Komisia, na reformu programov POSEI na schválenie Výboru stálych zástupcov a Rady ako bod I/A. 19. Reformou sa zmení prístup k poskytovaniu pomoci najodľahlejším regiónom prostredníctvom podpory účasti na rozhodovacom procese a pružnejšieho reagovania na ich konkrétne potreby. Nariadenie upravuje predkladanie programov členskými štátmi, ktoré následne schváli Komisia a budú sa realizovať v priebehu roka 2006. Medzi týmito programami bude časť o osobitných programoch dodávky tých poľnohospodárskych výrobkov, ktoré sú v najodľahlejších regiónoch nevyhnutné na ľudskú spotrebu, ako poľnohospodárske suroviny alebo na spracovanie, a ďalšia časť o podpore miestnej výroby. 20. Nariadenie nemá vplyv na zdroje financovania alebo intenzitu pomoci poskytovanej Spoločenstvom. Informačné opatrenia týkajúce sa SPP 21. Účelom informačnej politiky je vysvetliť otázky súvisiace so SPP, propagovať európsky poľnohospodársky model, priebežne informovať poľnohospodárov a iné zainteresované vidiecke subjekty a zvyšovať mieru informovanosti verejnosti o dôsledkoch a cieľoch SPP. Na dosiahnutie tohto cieľa boli poskytnuté granty mnohým verejnoprávnym subjektom a mimovládnym organizáciám na financovanie seminárov, konferencií, tlačových publikácií a výrobu audiovizuálnych programov. Samotná Komisia takisto zorganizovala podujatia týkajúce sa širokej škály tém na verejných rokovaniach, tlačových konferenciách, informačných návštevách, prejavoch, konferenciách v Bruseli, misiách vo vnútri a mimo EÚ a zúčastnila sa niektorých medzinárodných poľnohospodárskych veľtrhov. 22. Bolo vydaných mnoho konkrétne zameraných informačných listov, správ, letákov, záložiek, plagátov, konferenčných postupov a spravodajských bulletinov o medzinárodných otázkach a o otázkach týkajúcich sa vidieka. Prístup k dokumentom 23. V roku 2005 ďalej stúpal záujem, ktorý prejavili občania EÚ prijímaním vnútorných dokumentov z Generálneho riaditeľstva pre poľnohospodárstvo a rozvoj vidieka, aj keď nie až natoľko ako v roku 2004. Počet žiadostí, ktoré podali občania EÚ na základe nariadenia č. 1049/2001 o prístupe k dokumentom Rady, Európskeho parlamentu a Komisie v oblasti poľnohospodárstva a rozvoja vidieka, v porovnaní s rokom 2004 stúpol o +/- 25 %. V dôsledku toho počet žiadostí v tejto oblasti v roku 2005 dosiahol +/- 185. Poľnohospodárske trhy Produkcia niektorých plodín 24. Svetová produkcia obilnín (s výnimkou ryže) sa v hospodárskom roku 2004/05 v porovnaní s predchádzajúcim rokom zvýšila. Celková úroda obilnín za rok 2004/05 v štátoch európskej dvadsať päťky bola na úrovni 284 miliónov ton, čo je o 54 miliónov ton, čiže o 23 % viac ako úroda v roku 2003/04. V EÚ sa zväčšila výmera plochy obilnín o 1 milión ha, kým ich úrodnosť sa zvýšila o 1 t/ha čiže o 22 %. V prípade všetkých obilnín pestovaných na území EÚ okrem ovsa bola produkcia vyššia ako v roku 2003/04, pričom sa toto zvýšenie pohybuje v rozmedzí od 11 % v prípade jačmeňa do 42 % v prípade raže. Priemerná úroda obilnín bola rekordnou úrodou pre európsku pätnástku (6,02 t/ha), ako aj pre nové členské štáty (4,09 t/ha). 25. Podľa údajov Medzinárodnej rady pre obilniny koncom novembra 2005 svetová úroda za rok 2004/05 dosahovala 1 632 miliónov ton v porovnaní s 1 467 miliónmi ton za predchádzajúci hospodársky rok. 26. Zvýšil sa objem svetových zásob obilnín, pričom za rok 2004/05 sa toto zvýšenie odhaduje na 312 miliónov ton (v porovnaní s 264 miliónmi ton v roku 2003/04 a 333 miliónmi ton v roku 2002/03), ktoré tvorí 137 miliónov ton pšenice a vďaka mimoriadne veľkej úrode v USA 167 miliónov ton kŕmnych zrnín (minulý rok to bolo 137). V EÚ predstavoval objem zásob intervenčných orgánov k 1. novembru 2004 5 miliónov ton: 3,0 milióna ton raže, 0,9 milióna ton jačmeňa, 1,0 milióna ton pšenice a 0,2 milióna ton kukurice. 27. Celkový objem svetového obchodu s obilninami v roku 2004/05 predstavoval 211 miliónov ton (106 miliónov ton pšenice a 104 miliónov ton iných druhov obilnín) v porovnaní s 207 miliónmi ton v predchádzajúcom roku. 28. Využiteľná produkcia obilnín v štátoch európskej dvadsaťpäťky má dosiahnuť 282 miliónov ton. Podľa prognóz na rok 2005/06 sa v dôsledku návratu k 10 %-nej miere vyňatia pôdy zníži plocha pestovania obilnín na území krajín európskej dvadsaťpäťky o 2,4 % približne na 51 miliónov ha. 29. Na základe tejto výmery plochy spolu s odhadovanou úrodnosťou by úroda mala predstavovať 263 miliónov ton, čo je o 20 miliónov ton čiže o 14 % menej v porovnaní s rokom 2004/05. Priemerná úrodnosť sa odhaduje na 5,15 t/ha, čo je v porovnaní s minuloročným rekordom o 5 % menej. 30. Produkcia raže v dôsledku zníženia osiatej plochy do veľkej miery na základe rozhodnutia Komisie o zrušení intervenčnej schémy v oblasti raže klesla zo 7,2 na 5 miliónov ton. 31. Celková výmera plochy pestovania olejnín v štátoch európskej dvadsať päťky bola v roku 2005 pomerne stabilná (+ 3 % v porovnaní s rokom 2004), pričom v prípade repky olejnej sa zaznamenal nárast o 7 % na 4,7 milióna ha, v prípade slnečnice sa zaznamenal mierny nárast o 1 % na 2,23 milióna ha a v prípade sóje sa zaznamenal nárast o 2,5 % na 282 000 ha. Celková výmera plochy pestovania olejnín podľa odhadov predstavuje 7 miliónov ha, vrátane 870 000 ha, na ktoré sa vzťahuje schéma vyňatia pôdy z pestovania potravinárskych plodín, a 350 000, na ktoré sa vzťahuje schéma plodín určených na výrobu energie. Vďaka výborným poveternostným podmienkam sa úrodnosť po nízkych úrodách v roku 2003 opäť zvýšila, čo viedlo k celkovej produkcii v objeme približne 20 miliónov ton, čo zodpovedá úrovni dosiahnutej v roku 2004/05. Veľká časť z 2,6 milióna ton oleja získaného podľa odhadov z olejnín ako nepotravinársky produkt bol repkový olej. Úroda v roku 2005/06 by sa mala skladať z 15,3 milióna ton semien repky olejnej, 3,8 milióna ton slnečnicových semien a 805 000 ton sójových bôbov. 32. Celkový objem dovozu olejnín klesol zo 17 miliónov ton v roku 2002/03 na 16 miliónov ton v roku 2004/05, pričom najväčší podiel sa zaznamenal v prípade sójových bôbov (95 %). 33. Európska spotreba sa v súčasnosti vyznačuje rastúcim využívaním olejov získaných z olejnín v nepotravinárskom sektore. Repkový olej je prvým príkladom: 43 % z celkového množstva repkového oleja, ktorý je k dispozícii na európskom trhu, sa využíva v potravinárskom priemysle, kým 57 % sa používa v nepotravinárskom sektore, najmä na výrobu bionafty. Značný nárast dopytu po repkovom oleji ako obnoviteľnom zdroji energie a z toho vyplývajúce vysoké ceny pravdepodobne prispejú k miernemu poklesu spotreby repkového oleja v potravinárskom priemysle. 34. Výmera plochy, ktorá musela byť v roku 2005/06 povinne vyňatá, predstavovala približne 4 milióny ha, pričom sa použila miera vyňatia 10 %. Okrem toho, 3 milióny ha neboli využité na pestovanie plodín, hoci spĺňali podmienky na poskytnutie oddelenej príjmovej podpory. Približne 870 000 ha povinne vyňatej pôdy sa použilo na pestovanie nepotravinárskych olejnín, najmä na výrobu bionafty. Celková produkcia nepotravinárskych plodín dopestovaných na nevyužitých plochách dosiahla 2,8 miliónov ton. 35. Podľa reformy SPP sa na plochy, na ktorých sú vysiate energetické plodiny, poskytuje nová pomoc vo výške 45 EUR na hektár. Táto pomoc je obmedzená na maximálnu garantovanú plochu (MGP) s výmerou 1,5 miliónov ha. Tento systém sa po prvýkrát použil v roku 2004 a v tomto roku sa na základe tejto schémy poskytla podpora na plochu s výmerou 330 000 ha. V roku 2005 táto výmera dosiahla približne 570 000 ha, čo predstavuje 38 % MGP a okolo 65 % plochy, ktorá sa tradične využíva na pestovanie olejnín na nepotravinárske účely. V roku 2006 sa očakáva ďalšie zväčšenie výmery energetických plodín. 36. Po roku 2003/04 svetová produkcia cukru výrazne zaostala za vysoko prebytkovými rokmi 2002/03 a 2004/05. O zlepšujúcej sa situácii týkajúcej sa rovnováhy na svetovom trhu s cukrom svedčí klesajúci pomer zásob k spotrebe, ktorý sa znížil na 45,5 %, čo je najnižšia úroveň od roku 1997/98, keď dosiahol 40,94 %. 37. V roku 2005 sa výrazne upravili ceny, čo bolo výsledkom rovnováhy medzi výrobou a spotrebou na svetovom trhu, ako aj očakávaného nedostatku v sezóne 2005/06. 38. Celkový objem vývozu cukru v roku 2004/05 vzrástol o 0,8 milióna ton na 4,92 milióna ton, vrátane 2,44 milióna ton cukru „C“ vyvezeného bez náhrady. 39. V roku 2005 sa trh Spoločenstva s cukrom vyznačoval značným prebytkom, ktorý mal veľký vplyv na ceny, ako aj na trhovú rovnováhu. Po prvýkrát za takmer 20 rokov sa cukor ponúkal do intervencie. Celkové množstvo, ktoré prevádzkovatelia ponúkli do intervencie a ktoré orgány členských štátov prijali, v roku 2005 predstavovalo 1 324 286 ton. 40. Pokiaľ ide o hospodársky rok 2005/06, produkcia cukru v Spoločenstve sa odhaduje na 19,6 milióna ton, čo znamená v porovnaní s produkciou na úrovni 19,93 v roku 2004 mierny pokles. Na rozdiel od roku 2004/05 bolo potrebné značne znížiť kvóty Spoločenstva s cieľom dodržať záväzky vo vzťahu k WTO. 41. Metóda intervenčného výkupu, ktorá sa takmer vôbec nepoužívala v rámci organizácie trhu s cukrom, sa stala v hospodárskom roku 2004/05 dôležitým nástrojom. Niektoré živočíšne produkty 42. Podľa prvých odhadov sa svetová produkcia mlieka, ktorá v roku 2004 dosiahla 618 miliónov ton, v roku 2005 zvýši približne o 3 %. 43. Očakáva sa, že počet dojníc v EÚ klesne o 3,6 % na 22,7 miliónov kusov. Produktívnosť by sa však mala zvýšiť o 3 % na 6 170 kg na kus ročne. Produkcia mlieka sa nachádza stabilne na úrovni 142,6 milióna ton. Podľa očakávaní členských štátov sa dodávky mlieka zvýšia na celkový objem 131,2 milióna ton, najmä v dôsledku 6 %-ného nárastu v desiatich nových členských štátoch. 44. Produkcia konzumného mlieka sa v európskej dvadsať päťke pomerne stabilne nachádza na úrovni okolo 33 miliónov ton. Produkcia smotany určenej na spotrebu sa takisto nachádza stabilne na úrovni 2,6 milióna ton, kým v prípade jogurtu sa zaznamenal 5 %-ný nárast. 45. Produkcia masla sa zvýši o 40 000 ton na 2,17 milióna ton. 46. Ku koncu roka 2005 bolo na území Európskej únie 1,4 milióna chovateľov dobytka zameraného na produkciu mlieka, čo je o 90 000 menej ako v roku 2004. Vo všetkých členských štátoch dochádza k postupnému poklesu počtu chovateľov, ale v samotnom Poľsku došlo k poklesu o 60 000. Priemerný počet dojníc na podnik stúpol na 39 (v rozmedzí od 4 v prípade Poľska do 282 v prípade Lotyšska). Množstvo dodaného mlieka na podnik je 94 000 kg. V štátoch európskej pätnástky je to v priemere 240 000 a v desiatich nových členských štátoch je to iba 19 000. Opäť sa vyskytujú veľké rozdiely v priemernom dodanom množstve na poľnohospodársky podnik, ktoré sa pohybuje v rozmedzí od 6 500 ton v Litve do 1 367 600 ton v Českej republike. 47. Celková spotreba mliečnych výrobkov, ktorá sa definuje ako celkové množstvo všetkých druhov výrobkov z mlieka, ktoré sú k dispozícii v Európskej únii, má tendenciu od roku 1996 stúpať o 0,3 % ročne. 48. V roku 2005 bolo do intervencie odkúpených iba 5 000 ton sušeného odstredeného mlieka. Ku koncu roka sa nachádzalo v skladoch ešte takmer 10 000 ton. Svedčí to o rovnováhe ponuky a dopytu na trhu EÚ s mliečnymi bielkovinami v roku 2005. V prípade masla bolo do intervencie odkúpených 36 000 ton. Zásoby na konci roka sú stále na úrovni 125 000 ton. Svedčí to o tom, že trh európskej dvadsať päťky s mliečnym tukom je menej vyrovnaný. 49. 1. júla sa znížili inštitucionálne ceny o 7 % v prípade masla a o 5 % v prípade sušeného odstredeného mlieka, teda o 282,44 v prípade masla a o 185,00 eur/100 kg v prípade sušeného odstredeného mlieka. 50. Predbežné výsledky prieskumu z mája/júna 2005 poukázali na ďalší pokles počtu kusov hovädzieho dobytka v EÚ o 1,0 % v porovnaní s predchádzajúcim rokom. Celkový počet kráv v EÚ sa znížil o 0,7 %. Počet dojníc klesol o 1,5 %, kým počet dojčiacich kráv sa mierne zvýšil (+0,8 %). 51. Produkcia hovädzieho a teľacieho mäsa v štátoch európskej dvadsať päťky sa v roku 2005 odhaduje na 7,84 milióna ton čiže na 2,5 % pod úrovňou v roku 2004. Celková spotreba hovädzieho a teľacieho mäsa v štátoch európskej dvadsať päťky v roku 2005 sa odhaduje na 8,14 milióna ton. V roku 2005 objem celkového dovozu hovädzieho mäsa predstavoval 528 000 ton. Od roku 2003 je Spoločenstvo čistým dovozcom hovädzieho mäsa. Počas obdobia od januára do októbra 2005 celkový dovoz prevýšil vývoz približne o 242 000 ton. Ak posudzujeme iba obchod s hovädzím mäsom, čistý dovoz predstavoval približne 302 000 ton. 52. Celkový stav trhu EÚ s ovcami a kozami bol počas celého roka 2005 pomerne stabilný. Priemerná cena chudého jahňacieho mäsa bola vo štvrtom kvartáli roka veľmi vysoká (približne o 25 % vyššia ako v predchádzajúcom roku), 53. Vývoz zo Spoločenstva zostal takmer na nulovej úrovni. Európska únia dováža množstvo, ktoré zodpovedá viac ako jednej pätine jej potrieb. Dovoz do Spoločenstva sa vykonáva hlavne v rámci kvót s tarifnou sadzbou oslobodenou od dovozného cla alebo so zníženým dovozným clom. Podľa prieskumov stavu dobytka populácia oviec a kôz v Európskej únii predstavuje viac ako 100 miliónov kusov. 54. Na základe nariadenia Rady (ES) č. 21/2004, ktorým sa ustanovuje systém na identifikáciu a registráciu oviec a kôz, sa od 9. júla 2005 zaviedlo povinné označovanie jednotlivých zvierat. 55. Očakáva sa, že v roku 2005 produkcia bravčového mäsa v EÚ zostane stabilne na úrovni okolo 21 miliónov ton. Priemerná cena sa udrží na úrovni okolo 139 EUR/100kg. Spotreba bravčového mäsa na obyvateľa sa má podľa očakávaní mierne znížiť na 42,9 kg/obyvateľa. 56. Od roku 1999 konštante a v značnom rozsahu (+ 20 %) rastie svetová produkcia hydinového mäsa. Produkcia v Európskej únii sa v roku 2003 značne znížila (– 6,6 %) v dôsledku výskytu vtáčej chrípky v Holandsku a Belgicku a poklesu produkcie vo viacerých členských štátoch (Francúzsko, Taliansko, Švédsko). Produkcia v štátoch európskej dvadsať päťky sa začala v roku 2004 opäť zvyšovať (+ 1,4 % v porovnaní s rokom 1999). Súčasná situácia na trhu je veľmi nestabilná, pretože sa spotreba hydinového mäsa v posledných štyroch mesiacoch roka 2005 znížila v dôsledku mediálnych správ o výskyte vtáčej chrípky napriek tomu, že v komerčnom chove hydiny v EÚ k vypuknutiu vtáčej chrípky nedošlo. Realizácia reformy z roku 2003 57. Od 1. januára 2005 musia všetci poľnohospodári v EÚ, ktorí poberajú priame platby, spĺňať podmienky krížového plnenia. V roku 2005 začalo s realizáciou schémy jednotných platieb desať členských štátov. Päť členských štátov z desiatich a dva regióny vo Veľkej Británii si zvolili historický model, podľa ktorého sa referenčné sumy rozdeľujú iba podľa vykonávanej poľnohospodárskej činnosti v referenčnom období, kým podľa regionálneho modelu sa prideľuje aspoň časť referenčnej sumy podľa poľnohospodárskej činnosti v roku 2005. Rozvoj vidieka 58. Na obdobie rokov 2000-2006 tvorba programov rozvoja vidieka zahŕňa tieto činnosti: 68 programov rozvoja vidieka –PRV- (spolufinancovaných zo záručnej sekcie EPUZF), 69 programov pre regióny v rámci cieľa 1 – operačné programy a jednotné programové dokumenty – s opatreniami na rozvoj vidieka (spolufinancovaných z usmerňovacej sekcie EPUZF) a 20 programov pre regióny v rámci cieľa 2 s opatreniami na rozvoj vidieka (spolufinancovaných zo záručnej sekcie EPUZF). 59. S rozšírením Európskej únie od 1. mája 2004 bol pre nové členské štáty zavedený osobitný systém rozvoja vidieka „Dočasný nástroj na rozvoj vidieka (DNRV)“. V štátoch európskej desiatky existujú dva druhy tvorby programov: 10 PRV spolufinancovaných z DNRV a 9 programov pre regióny v rámci cieľa 1, ktoré sa vzťahujú na väčšinu územia nových členských štátov (spolufinancované z usmerňovacej sekcie EPUZF). 60. V roku 2005 výdavky Spoločenstva na rozvoj vidieka predstavovali 8 501,8 milióna EUR (spojené financovanie zo záručnej a usmerňovacej sekcie). 61. Na obdobie rokov 2000-2006 bolo schválených 73 programov LEADER+. Platby na tieto programy v roku 2005 predstavovali 332 miliónov EUR z usmerňovacej sekcie EPUZF. 62. V roku 2005 takisto došlo k významnej zmene politiky rozvoja vidieka na ďalšie obdobie tvorby programov 2007-2013: na základe návrhu Komisie (KOM (2004) 490 v konečnom znení) Rada v júni 2005 dospela k politickej dohode o novom nariadení týkajúcom sa rozvoja vidieka, ktoré bolo po technických úpravách oficiálne prijaté v septembri a uverejnené ako nariadenie Rady (ES) č. 1698/2005. Rada takisto prijala nové nariadenie na financovanie SPP, ktorým sa zriadil nový jednotný fond (Európsky poľnohospodársky fond pre rozvoj vidieka – EPFRV) (nariadenie Rady (ES) č. 1290/2005). Týmito dvoma právnymi predpismi sa zaviedli základné pravidlá a mechanizmy na tvorbu programov a finančné riadenie politiky rozvoja vidieka v období rokov 2007-2013. Táto nová politika sa vyznačuje najmä strategickejším prístupom (prostredníctvom strategických usmernení Spoločenstva a strategického plánovania v členských štátoch), ktorý sa zameriava na obmedzený počet priorít EÚ (osi pre konkurencieschopnosť poľnohospodárstva/lesníctva, využívanie pôdy/životné prostredie, diverzifikáciu/kvalitu života vo vidieckych oblastiach, prístup Leader), do veľkej miery zahŕňa lisabonskú a göteborskú agendu a súčasne podstatne zjednodušuje tvorbu programov, financovanie, finančný manažment a riadenie nových programov. Životné prostredie a lesy 63. Začiatkom roka 2005 bola spustená dvojročná štúdia (na roky 2005-2006) s názvom „Štúdia o environmentálnych ukazovateľoch krížového plnenia v kontexte poľnohospodárskeho poradného systému“ (štúdia CIFAS). 64. V roku 2005 pokračovala realizácia „Akčného plánu biodiverzity pre poľnohospodárstvo“, ktorý prijala Rada v júni 2001 a Európsky parlament v marci 2002. 65. Šiesty environmentálny akčný program (6. EAP) je až do roku 2012 hlavnou hnacou silou v environmentálnej politike EÚ. Okrem toho, že vytvára základ pre iniciatívy v oblasti environmentálnej politiky, tento akčný program zdôrazňuje záväzok uvedený v Zmluve, ktorý spočíva v začlenení požiadaviek ochrany životného prostredia do definovania a realizácie iných politík a činností Spoločenstva. Iné opatrenia v oblasti lesníctva 66. 10. marca 2005 bolo prijaté Oznámenie Komisie adresované Rade a Európskemu parlamentu týkajúce sa realizácie stratégie EÚ v oblasti lesníctva, KOM(2005) 84 v konečnom znení. 30. mája 2005 Rada pre poľnohospodárstvo a rybné hospodárstvo prijala závery Rady k návrhom, ktoré Komisia predložila v oznámení. Prostredníctvom Stáleho výboru pre lesníctvo ďalej prebiehala spolupráca a koordinácia s členskými štátmi. Financovanie SPP v roku 2005 67. Výdavky SPP sa financujú podľa finančných perspektív, ktoré boli schválené na berlínskom summite v roku 1999 a upravené na kodanskom summite koncom roka 2002, aby zohľadňovali finančné dôsledky rozšírenia Únie o desať nových štátov. Od rozpočtového roka 2005 teda pre štáty európskej dvadsať päťky platia nové limity. Rozšírenie 68. 25. apríla 2005 bola podpísaná Zmluva o pristúpení s Bulharskom a Rumunskom. Podľa jej ustanovení Bulharsko a Rumunsko pristúpia 1. januára 2007 k EÚ. Medzinárodné vzťahy 69. V decembri 2005 sa v Hongkongu konala konferencia ministrov WTO. Nedosiahla sa zhoda vo všetkých postupoch, ale na stretnutí sa potvrdil pokrok dosiahnutý od rámcovej dohody z roku 2004. Účastníci sa dohodli na tom, že vo všetkých postupoch v oblasti poľnohospodárstva by sa mala dosiahnuť zhoda do konca apríla 2006 a v prípade ostatných prerokovávaných otázok (NAMA, služby, uľahčenie a pravidlá obchodu, vrátane GI) do konca júla 2006. 70. V oblasti hospodárskej súťaže v rámci vývozu EK sa na hongkonskom stretnutí ministrov súhlasilo so zrušením vývozných podpôr do konca roka 2013, pokiaľ ostatní členovia WTO zabezpečia súčasné zrušenie všetkých ostatných foriem vývozných podpôr, ktoré vyplývajú z iných nástrojov v oblasti hospodárskej súťaže v rámci vývozu, ako sú napríklad štátne obchodné podniky, úradne podporované vývozné úvery a neštandardné postupy poskytovania potravinovej pomoci. 71. Uskutočnili sa dvojstranné a regionálne obchodné rokovania v rámci dohôd šiestich regiónov o ekonomickom partnerstve, s Juhoafrickou republikou, EHP a dvojstranné rokovania s Japonskom, Južnou Kóreou a Thajskom. 72. 14. novembra 2005 Rada prijala poverenie na začatie dvojstranných rokovaní so stredomorskými partnermi s cieľom dosiahnuť značnú liberalizáciu obchodu. Toto poverenie vyplýva z odporúčania, ktoré prijali ministri zahraničných vecí európsko-stredomorských štátov na svojom stretnutí v Luxemburgu v máji 2005. Rokovania sa začnú začiatkom roka 2006. 73. Približne po dvadsiatich rokoch rokovaní bola dosiahnutá prvá dohoda o obchode s vínom medzi Európskym spoločenstvom a USA. Táto dohoda upravuje pokračovanie súčasných osobitných oprávnení Spoločenstva udelených USA v oblasti výroby vína, označovania a certifikácie a oslobodenie všetkých vín zo Spoločenstva od certifikačných požiadaviek platných v USA.